**Előterjesztés**

**a települési támogatásról és egyéb szociális ellátásokról szóló önkormányzati rendelet módosításához**

Előadó: Kissné Simon Mónika igazgatási ügyintéző

Az előterjesztést készítette: Finta Brigitta szociális ügyintéző

Tisztelt Képviselő-testület!

A támogatásról és egyéb szociális ellátásokról a 3/2015.(II.25.) önkormányzati rendelet (továbbiakban: Rendelet) tartalmaz hatályos rendelkezéseket.

Azonban a rendeletben foglalt támogatások, illetve szociális ellátások gyakorlatban történő alkalmazása során időnként hiányosságok merülhetnek fel, ezért szükséges a rendelet kiegészítése, módosítása.

A helyi rendelet értelmében a rendszeres települési támogatást, - lakásfenntartási támogatás- meg kell szüntetni a jogosult halálával, annak a hónapnak az utolsó napjával mely hónapban a halálesetet történt.

A rendelet tehát a jogosultság megszűntetésének esetei között nem tartalmaz arra az esetkörre szabályozást, ha az ellátásra jogosult elköltözik, lakcímet változtat.

Ezért, javasoljuk, fenti esetben az ellátást megszűntetését annak a hónapnak a napjától, mely napján az ellátásra jogosult lakcíme megszűnt.

**Intézményi térítési díjak felülvizsgálata:**

A szociális igazgatásról és ellátásokról szóló 1993. évi III. törvény (a továbbiakban: Szt.) vonatkozó rendelkezései szerint a fenntartó évente egyszer köteles az intézményi térítési díjról szóló helyi rendeletét felülvizsgálni, és a térítési díjakat megállapítani.

Az Szt. 115. § (1) bekezdése értelmében  az intézményi térítési díjat a fenntartó tárgyév április 1-jéig állapítja meg. Az intézményi térítési díj összege nem haladhatja meg a szolgáltatási önköltséget. Az intézményi térítési díj év közben egy alkalommal korrigálható.

A térítési díj megállapítására vonatkozó szabályokat a Szt. és a személyes gondoskodást nyújtó szociális ellátások térítési díjáról szóló 29/1993. (II.17.) Kormányrendelet (továbbiakban: Kormányrendelet), valamint a Magyarország 2018. évi központi költségvetéséről szóló 2017. évi C. törvény tartalmazza. A Sztv. 115. § (1) bekezdésében foglaltak alapján az intézményi térítési díj a személyes gondoskodás körébe tartozó szociális ellátások ellenértékeként megállapított összeg (a továbbiakban: intézményi térítési díj).

A Kormányrendelet 3. § (4) bekezdésére szerint „az intézményi térítési díjat és a személyi térítési díjat az 1 és 2 forintos címletű érmék bevonása következtében szükséges kerekítés szabályairól szóló 2008. évi III. törvény 2. §-ának megfelelő módon kerekítve kell meghatározni.”

2008. évi III. törvény 2. § alapján a kerekítés szabálya a következő:

„0,01 forinttól 2,49 forintig végződő összegeket lefelé, a legközelebbi 0;

b) a 2,50 forinttól 4,99 forintig végződő összegeket felfelé, a legközelebbi 5;

c) az 5,01 forinttól 7,49 forintig végződő összegeket lefelé, a legközelebbi 5;

d) a 7,50 forinttól 9,99 forintig végződő összegeket felfelé, a legközelebbi 0

forintra végződő összegre kell kerekíteni.”

A hatályos jogszabály értelmében az intézményi térítési díj legnagyobb mértéke nem haladhatja meg a szolgáltatási önköltséget, ugyanakkor lehetőséget biztosít alacsonyabb mértékű díj megállapítására. A két szolgáltatás önköltségszámítása a 2017. évben igénybe vett órák alapján került felosztásra.

Az önköltség 2017. évben az étkeztetés esetében 559.-Ft, de javasoljuk továbbra is a 490 Ft/ellátási nap meghatározását, mely összeg az Áfa-t tartalmazza. Erről elég határozatban rendelkezni.

Az önköltség 2017. évben a házi segítségnyújtás esetében 2.335.-Ft, ezért javasoljuk mind a szociális segítés, mind pedig a személyi gondozás intézményi térítési díját ebben az összegben meghatározni, ezért szükséges a rendelet 4. mellékletének módosítása.

A helyi rendelet 9. § (4) bekezdése alapján nem kell térítési díjat fizetni a házi segítségnyújtás igénybevételéért, de az intézményi térítési díj összegét szükséges meghatározni.

A javasolt térítési díjakat jelen rendelet melléklete tartalmazza.

Kérem a Képviselő-testületet a rendelet-tervezet megtárgyalására és elfogadására.

Nick, 2018. március 20.

 Finta Brigitta sk.

 szociális ügyintéző

**Határozati javaslat**

Nick község Önkormányzatának Képviselő-testülete megvizsgálta az étkeztetés intézményi térítési díját. A felülvizsgálat eredményeképpen a Képviselő-testület úgy dönt, hogy nem emeli az étkeztetés intézményi térítési díját, azt továbbra is 490 Ft/ellátási nap összegben határozza meg, mely összeg a mindenkori Áfa összegét tartalmazza.

Határidő: azonnal

Felelős: Csorba József polgármester

**ELŐZETES HATÁSVIZSGÁLAT**

A jogalkotásról szóló 2010. évi CXXX. tv. 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről a testületet tájékoztatni kell.

A törvény 17. § (2) bekezdése szerint a hatásvizsgálat során vizsgálni kell:

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket.

A fentiek alapján a rendelet módosításának várható következményeiről – az előzetes hatásvizsgálat tükrében – az alábbi tájékoztatást adom:

1. A szabályozás várható következményei:

a) társadalmi, gazdasági, költségvetési hatásai: a Szt. vonatkozó rendelkezései szerint a fenntartó évente egyszer köteles az intézményi térítési díjról szóló helyi rendeletét felülvizsgálni, és a térítési díjakat megállapítani. A térítési díjak alakulása befolyásolja az önkormányzati költségvetés bevételeinek és kiadásainak alakulását.

b) környezeti és egészségi következményei: nem jelentős.

c) adminisztratív terheket befolyásoló hatások: nem jelentős, a rendelet-módosítást a Kormányhivatal felé jelezni kell.

2. Jogszabály megalkotásának szükségessége: Az Szt. 115. § (1) bekezdése értelmében  Az intézményi térítési díjat a fenntartó tárgyév április 1-jéig állapítja meg.

3. Jogszabály alkalmazásához szükséges személyi, szervezeti, tárgyi és pénzügyi feltételek:

Személyi feltételek: többletet nem igényel

Szervezeti feltételek: változtatást nem igényel

Tárgyi feltételek: változtatást nem igényel

 Pénzügyi feltételek: változtatást nem igényel

**Nick Község Önkormányzata Képviselő-testületének**

**………./2018.(……….) önkormányzati rendelete**

**a települési támogatásról és az egyéb szociális ellátásokról szóló 3/2015. (II.25.) önkormányzati rendelete módosításáról**

**(tervezet)**

Nick Község Önkormányzatának Képviselő-testülete a szociális igazgatásról és a szociális ellátásokról szóló 1993. évi III. törvény 92.§ (1) bekezdés a) pontjában és a (2) bekezdés f) pontjában kapott felhatalmazás alapján, az Alaptörvény 32. cikk (1) bekezdés a) pontjában, valamint Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 8a. pontjában meghatározott feladatkörében eljárva a következőket rendeli el:

**1.§**

A települési támogatásról és az egyéb szociális ellátásokról szóló 3/2015.(II.25.) önkormányzati rendelet (a továbbiakban: R.) 3.§ (6) bekezdése helyébe a következő rendelkezés lép:

„ (6) A 3. § (1) bekezdés a) pontja esetében az ellátást meg kell szüntetni:

1. a jogosult halálával, annak a hónapnak az utolsó napjával, mely hónapban a halálesetet történt,
2. a jogosult lakcímében bekövetkezett változás esetén annak a hónapnak a napjától, mely napján lakcíme megszűnt.”

**2.§**

 Az R. 4. melléklete helyébe az 1. melléklet lép

**3.§**

Ez a rendelet 2018. április 1-jén lép hatályba és a hatályba lépését követő napon hatályát veszti.

Nick, 2018. március 27.

 Csorba József sk. dr. Kiss Julianna sk.

 polgármester jegyző

**1. melléklet a ../2018.(….) önkormányzati rendelethez**

**4. melléklet a 3/2015.(II.25.) önkormányzati rendelethez**

**Házi segítségnyújtás intézményi térítési díja:**

Az intézmény térítési díj összege

**Szociális segítés: 2335.-Ft/óra** (az ár a mindenkori Áfa összegét tartalmazza.)

**Személyi gondozás: 2335.-Ft/óra** (az ár a mindenkori Áfa összegét tartalmazza.)